A Tanács 3637/92/EGK rendelete

(1992. november 27.)

a valamely tagállamban bejegyzett, Ausztrián áthaladó, 7,5 tonna össztömeget meghaladó nehéz-tehergépjárművekre vonatkozó tranzitjogok (ökopontok) elosztási rendszeréről

AZ EURÓPAI KÖZÖSSÉGEK TANÁCSA,

tekintettel az Európai Gazdasági Közösséget létrehozó szerződésre, és különösen annak 75. cikkére,

tekintettel a Bizottság javaslatára,

tekintettel az Európai Parlament véleményére [1],

tekintettel a Gazdasági és Szociális Bizottság véleményére [2],

mivel az Osztrák Köztársaság és az Európai Gazdasági Közösség között megállapodás jött létre az áru közúti és vasúti tranzitjáról [3];

mivel a fent említett megállapodás 15. cikke szerint az osztrák területen áthaladó nehéz-tehergépjárművek által okozott környezetszennyezést csökkenteni kell; ennek érdekében a megállapodás tizenkét éves időtartama alatt, tehát 2003. végéig a 7,5 tonna össztömeget meghaladó nehéz-tehergépjárművek összes NOx-kibocsátását 60 %-kal csökkenteni kell;

mivel az összes NOx-kibocsátásnak meghatározott pontszám felel meg (ökopontok), amelyet a járműveknek alkalmazniuk kell ahhoz, hogy tranzitforgalomban áthaladhassanak Ausztrián;

mivel a megállapodás rendelkezik arról, hogy ezen ökopontokat az illetékes osztrák hatóságok a Közösség rendelkezésére bocsátják, és azokat a Közösség a tagállamok között saját szabályai és eljárásai szerint osztja el;

mivel a Közösség rendelkezésére bocsátott ökopontok elosztására és kezelésére irányadó szabályokat meg kell állapítani;

mivel az ökopontokat a Bizottság bocsátja a tagállamok rendelkezésére;

mivel a rendelkezésre álló ökopontok 96,66 %-át az Ausztriával 1991-ben fennálló szállítási kapcsolatok alapján egyeztetett kulcs szerint kell a tagállamok között elosztani;

mivel a tagállamoknak azon ökopontokat, amelyeket a rendelkezésre álló adatok alapján a vonatkozó év végéig várhatóan nem használnak fel, a Bizottságnak megfelelő időben vissza kell juttatniuk;

mivel a Bizottságnak a fennmaradó, illetve visszajuttatott pontokat tartalékolnia kell, hogy legkésőbb a vonatkozó év vége előtt egy hónappal azokat – egyezetett objektív kritériumok alapján – meghatározott tagállamok hátrányának kompenzálása érdekében elossza;

mivel e tartalék objektív kritériumok szerinti elosztásában a Bizottságot az Európai Gazdasági Közösség és az Osztrák Köztársaság közötti, az áru közúti és vasúti tranzitjáról szóló, 1992. november 27-ei megállapodás megkötéséről szóló 92/577/EGK tanácsi határozat (3) 4. cikkével létrehozott bizottság támogatja,

ELFOGADTA EZT A RENDELETET:

1. cikk

Ez a rendelet szabályozza, hogy az Európai Gazdasági Közösség és az Osztrák Köztársaság között az áru közúti és vasúti tranzitjáról szóló megállapodás 15. cikke szerint a Közösség rendelkezésére bocsátott ökopontokat az érdekelt fuvarozók között hogyan kell elosztani.

2. cikk

(1) Az összes rendelkezésre álló ökopont 96,66 %-át az 1. mellékletben meghatározott elosztási kulcs szerint osztják szét a tagállamok között.

(2) Ezen ökopontokat évente két részletben bocsátják a tagállamok rendelkezésére, az első részletet az előző év október 1-je előtt, a második részletet a vonatkozó év március 1-je előtt.

3. cikk

(1) A 2. cikk szerint rendelkezésükre bocsátott ökopontokat a mindenkori felségterületükön letelepedett érdekelt árufuvarozók között a tagállamok illetékes hatóságai osztják el.

(2) A tagállamok illetékes hatóságai minden évben legkésőbb október 15-éig visszajuttatják a Bizottságnak azon ökopontokat, amelyeket a rendelkezésre álló adatok és az év utolsó havi forgalmára vonatkozó becslések alapján az év végéig várhatóan nem használnak fel.

4. cikk

(1) Azon ökopontok, amelyeket nem osztottak el a tagállamok között a 2. cikk szerint, valamint a Bizottságnak a 3. cikk szerint visszajuttatott ökopontok a Közösség tartalékát képezik.

(2) A Közösség tartalékát képező ökopontokat a Bizottság, az 5. cikkben megállapított eljárás szerint, legalább egy hónappal az év vége előtt elosztja a tagállamok között, figyelemmel arra, hogy az egyes tagállamok a nekik juttatott ökopontokat milyen módon használták fel, valamint figyelemmel az egyes tagállamok fuvarozóinak objektív igényére, amit különösen az alábbi kritériumok alapján lehet meghatározni:

- Olaszország és Görögország különleges helyzete, a II. melléklet részletes szabályai szerint,

- kedvezőtlen kiindulási helyzet,

- a járműállomány műszaki jellemzői javításával kapcsolatos nehézségek, figyelemmel a NOx-kibocsátásra,

- földrajzi sajátosságok,

- előre nem látható események.

5. cikk

A Bizottság munkáját a 92/577/EGK határozat 4. cikke által létrehozott bizottság támogatja.

A Közösség tartalékát képező ökopontok felosztására vonatkozó tervezetet a Bizottság képviselője nyújtja be a bizottságnak. A bizottság a tervezettel kapcsolatos véleményét az elnök által az ügy sürgősségére tekintettel meghatározott határidőn belül alakítja ki. A vélemény elfogadásához olyan többségre van szükség, amely a Szerződés 148. cikk (2) bekezdése szerint elegendő ahhoz, hogy a Tanács a Bizottság javaslatáról határozhasson. A tagállamok képviselőinek szavazatait a bizottságban az említett cikkben meghatározott módon súlyozzák. Az elnök nem szavaz.

A Bizottság az ökopontok tervezett elosztását akkor fogadja el, ha az a bizottság véleményével összhangban áll.

Ha az ökopontok tervezett elosztása a bizottság véleményével nem áll összhangban, vagy ha nem terjesztettek elő ilyen véleményt, a Bizottság késedelem nélkül a Közösség tartalékát képező ökopontok elosztására vonatkozó javaslatot terjeszt a Tanács elé. A Tanács minősített többséggel határoz.

Amennyiben a Tanács a javaslat beérkezésétől számított négy hét elteltével nem hozott határozatot, az ökopontok javasolt elosztását a Bizottság fogadja el.

6. cikk

Ez a rendelet az Európai Gazdasági Közösség és az Osztrák Köztársaság között az áru közúti és vasúti tranzitjáról szóló megállapodással együtt lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1992. november 27-én.

a Tanács részéről

az elnök

J. Patten

[1] 1992. november 20-ai vélemény (a Hivatalos Lapban még nem tették közzé).

[2] 1992. november 24-ei vélemény (a Hivatalos Lapban még nem tették közzé).

[3] HL L 373., 1992.12.21., 4. o.

--------------------------------------------------

I. MELLÉKLET

Az ökopontok elosztási kulcsa

Tagállam | Pontok |

Belgium | 32500 |

Dánia | 40500 |

Németország | 482500 |

Görögország | 60500 |

Spanyolország | 1200 |

Franciaország | 5000 |

Írország | 1000 |

Olaszország | 510000 |

Luxemburg | 5000 |

Hollandia | 123500 |

Portugália | 400 |

Egyesült Királyság | 8500 |

Összesen: | 1270600 |

--------------------------------------------------

II. MELLÉKLET

A 4. cikk (2) bekezdése első franciabekezdésében említett különleges helyzet

Az összes ökopont 3,34 %-kát kitevő szokásos tartalékból a teljes mennyiség 0,44 %-ának megfelelő részt (a becsült szám az I. mellékletben megadott pontok alapján 5430) alapvetően Olaszországnak és Görögországnak kell juttatni az I. melléklet szerinti elosztási kulccsal összhangban.

--------------------------------------------------